EEG UPUTE

**EEG (elektroencefalografija)**

Zbog svoje široke primjene u dijagnostici neuroloških, neurokirurških, infektivnih i psihijatrijskih stanja, ambulantni pacijenti sa nalazom liječnika specijaliste (već navedenih medicinskih grana) koji u svom nalazu zahtijevaju ovu pretragu dolaze u EEG kabinet da se naruče za snimanje.

U EEG kabinetu dobiju usmenu i pismenu uputu (pripremu za EEG, datum i vrijeme snimanja).

Snimanja za bolničke pacijente se mogu dogovoriti telefonskim putem, uz obaveznu pripremu pacijenta i specijalistički nalaz (liječnika specijalista već navedenih grana).

**Br. telefona:** 036/336-346

Priprema pacijenta se bitno razlikuje. Ovisi o vrsti snimanja: je li to nativni (standardni) snimak ili snimak nakon deprivacije sna (nakon neprospavane noći).

**Priprema za standardnu pretragu obuhvaća:**

* Detaljno pranje kose dan prije dolaska na pretragu, isključivo šamponom (na kosu se prije pranja, poslije pranja, ne smije ništa stavljati, niti tijekom pranja koristit išta drugo osim šampona)
* Poželjno je prije snimanja EEG-a uzeti lagani obrok jer hipoglikemija (glad) može utjecati na električnu aktivnost moždanih stanica i pridonijeti abnormalnosti EEG-a koja inače ne postoji
* Obavezno je uzeti svoju redovitu terapiju osim ako liječnik nije tražio drugačije
* Na dan snimanja pacijenti dolaze adekvatno pripremljeni s uputnicom i specijalističkim nalazom

Snimanje standardnog EEG-a traje najmanje 20 minuta. Snimanje je potpuno bezbolno i izvodi se tako što se postavlja specijalna kapa sa elektrodama u koje se stavi određena količina gela. Tehnika snimanja izvodi se u sjedećem ili ležećem položaju, zatvorenih očiju, u poziciji koja omogućava mir i opuštanje. Od bolesnika se tijekom snimanja traži da na nalog otvori i zatvori oči.

Tijekom snimanja provode se aktivacijske tehnike koje provociraju aktivnost moždanih stanica. Aktivacijske tehnike koje se provode su: duboko disanje i fotostimulacija, kako bi se izazvale eventualne prikrivene nepravilnosti moždanih stanica. Izvođenje metode provokacije ovisi od stanja pacijenta i dijagnoze.

Posebno vrijedan snimak je EEG nakon deprivacije sna i ima jako značajnu ulogu u dijagnostici epilepsije. Izvodi se uz posebnu pripremu pacijenta i uvijek se radi u jutarnjim satima. Ovo snimanje se radi poslije neprospavane noći, a cilj ovog snimanja je da pacijent zaspi u EEG kabinetu.

**Priprema za snimanje EEG-a nakon deprivacije sna obuhvaća:**

* Od pacijenta se traži da ne spava tijekom noći (od 20:00h do ujutro da bude budan)
* Detaljno pranje kose dan prije dolaska, isključivo šamponom (na kosu se prije pranja, poslije pranja, ne smije ništa stavljati, niti tijekom pranja koristiti išta drugo osim šampona)
* Poželjno je prije snimanja EEG-a uzeti lagani obrok jer hipoglikemija (glad) može utjecati na električnu aktivnost moždanih stanica i pridonijeti abnormalnosti EEG-a, koja inače ne postoji
* Obavezno uzeti svoju redovitu terapiju osim ako liječnik nije tražio drugačije
* Na dan snimanja pacijenti dolaze adekvatno pripremljeni s uputnicom i specijalističkim nalazom
* Prije i nakon ovog snimanja pacijentu se savjetuje da taj dan ne upravlja motornim vozilom

Snimanje traje najmanje 40 minuta. Prvo se snima električna aktivnost mozga u budnosti uz zatvorene oči oko 10 minuta. Snima se električna aktivnost mozga po uspavljivanju, tijekom spavanja i u budnom stanju po buđenju. U tako snimljenom EEG-u najviše se registrira patoloških promjena koje su od velikog dijagnostičkog značaja za bolesti mozga.

Nakon ovog snimanja pacijentu se savjetuje da se odmori, naspava i da taj dan ne upravlja motornim vozilom.

Zahtjevi kod EEG registracije različiti su kod različitih pacijenata, odnosno nisu isti kod male djece, odraslih, trudnica, mentalno oboljenje, pacijente sa cerebralnom paralizom, pacijente s poremećajem stanja svijesti, epilepsije i kod NCSE.

**Prilikom EEG registracije moraju se uzeti u obzir svi podaci o pacijentu**, posebno:

* Dob
* Dijagnoza
* Stanje svijesti
* Medikamenti

Interpretaciju i analizu nalaza obavlja neurolog, specijaliziran za područje epilpatologije.